钦定古今图书集成/理学汇编/文学典/第110卷 > 李言恭〈宗城〉
## 钦定古今图书集成/理学汇编/文学典/第110卷 > 李言恭〈宗城〉

按“《列朝诗集》言，恭字惟寅，岐阳武靖王之裔孙也。万
历二年，袭封临淮侯，环卫扈从，屡荷恩眷，以勋戚留
守陪京，位元戎，列师保，累年而后卒。李氏自岐阳父
子已好文墨，亲近文士。惟寅沿袭风流，奋迹词坛，招
邀名流，折节寒素，两都词人游客，望走如骛。子宗城，
字汝蕃，亦有文好事。东封之役，奉使不终，家于金陵”，
赋诗结社，征歌选妓，有承平王孙之风。惟寅诗风气
婉弱，时有韵致。《送安茂卿诗》云：“梦回芳草远，人去落
花多。”艺苑至今传之。汝蕃以敏捷自夸，其佳句如《秋
夜》云：“醉后晚钟频入枕，梦回寒月半当楼。”《赠汪子建》
云：“梦去月明秋水阔，愁来霜逐鬓毛新。”皆可诵也。